Trump beëindig VSA se verhouding met WGODie Amerikaanse president Donald Trump praat Vrydag in Washington. (Foto: AP Photo/Alex Brandon) Die Amerikaanse president Donald Trump het aangekondig dat hy die VSA se verbintenis met die Wêreldgesondheidsorganisasie (WGO) beëindig. Trump beskuldig die WGO daarvan dat hy nie Beijing verantwoordelik hou vir die Covid-19-pandemie nie. “China het totale beheer oor die Wêreldgesondheidsorganisasie,” het die president gesê terwyl hy maatreëls aangekondig het om spesifiek Beijing te straf. Maroela Media het vroeër berig Trump het reeds in April sy administrasie opdrag gegee om die land se befondsing aan die WGO te staak waarna hy aangevoer het dat die WGO sy basiese plig versuim vanweë die manier waarop die organisasie op die pandemie gereageer het. Die VSA was die grootste enkele finansierder van die WGO en het verlede jaar $400 miljoen aan die organisasie betaal. Volgens Trump sal dié fondse nou na ander liefdadigheidsorganisasies vir openbare gesondheid herlei word. “Die wêreld ly nou as gevolg van die wanpraktyke van die Chinese regering,” het Trump gesê. Volgens die Amerikaanse president het China “’n wêreldwye pandemie veroorsaak wat meer as 100 000 Amerikaanse lewens gekos het”. Altesaam 1 793 530 bevestigde gevalle Covid-19 is in dié stadium in die VSA aangemeld. Die land se dodetal staan tans op 104 542. Bykomende bronne: BBC, The Guardian